十二月初六日龜藏夜坐有感
作者：舒岳祥
朝代：宋

paragraphs: 厲厲歲于邁，栗栗風向遒。
老驥倦長坡，卧樵如罷牛。
時時一長吁，慚與螻蟻儔。
高鴻志萬里，矰繳非所憂。
胡爲苦哀鳴，失類中道休。
壯士今則已，偃仰搔白頭。
讀書有分限，眼暗志未酬。
轉蓬從風起，直上晴空遊。
流星下至地，化石空山幽。
升沉亦何常，念此涕淚流。